En gruppe folkeskoleelever og deres forældre sang foran rådhuset for at bevare overbygningen på deres skole.

Det handler om at udnytte alle muligheder for at blive hørt. Det var i hvert fald strategien for forældre og elever fra Hanstholm Skole, der sent onsdag eftermiddag sang slagsange af deres lungers fulde kraft foran Thisted Rådhus. - Vi er ude at gøre opmærksomme på os selv og vores budskab om, at vi gerne vil bevare vores overbygning på Hanstholm Skole, siger skolebestyrelsesformand Søren Kanne Zohnesen. Hele foråret har kommunalbestyrelsen arbejdet med en ændring af Thisted Kommunes skolestruktur, som nu er sendt i høring. Forslaget indebærer blandt andet en lukning af overbygning på skolen i Hanstholm, så de ældste elever fra fiskerbyen i fremtiden skal sendes med bussen til Østre Skole i Thisted. Men det bliver ikke uden kamp. - Vi kan se, at der er en udvikling under opsejling med en overbygning, hvor der er to spor på vej med tiden. Og der mener vi, at man skulle tage at investere i den udvikling, så vi får et stærkt skoletilbud. Provenuet vil ikke blive så frygtelig stort ved at flytte dem i en bus for at køre dem til Thisted, siger formanden for skolebestyrelsen på Hanstholm Skole. Venter spændt på beslutningen Af flere omgange har forældre og børn på lukningstruede skoler i Thy vist deres utilfredshed med politikernes planer ved demonstrationer og med skilte. I alt 10 af kommunens 15 folkeskoler er skrevet ind i forslaget for en ny skolestruktur. Og onsdag var repræsentanterne fra Hanstholm Skole så endnu engang klar foran rådhuset, hvor der er kommunalbestyrelsesmøde onsdag aften. Og dét selvom ændringen af skolestrukturen slet ikke er på dagsordenen for aftenens møde. - Vi vil se, om vi kan komme i snak med politikerne og lige få knyttet en kommentar til vores høringssvar med mange nuancer, som vi har sendt ind, siger Søren Kanne Zohnesen. Men tror I, det rykker noget? - Det er jeg ret overbevist om, at det gør. Politikerne går jo i en proces nu og er ved at tage bestik af de høringssvar, de har fået, og så skal vi jo lige minde dem om, at vi stadig er her, og at vi spændt går og venter på, hvad de når frem til, siger skolebestyrelsesformanden. Fristen for at indlevere høringssvar udløb 24. maj.